Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 291/12/6613	Žiar nad Hronom, 16.7.2012
EEČ : 2-52-109-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Žiar nad Hronom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 11.05.2012, asi o 09.20 h, na Ul. Jiráskovej v Žiari nad Hronom, bol u neho zaistený rastlinný materiál rodu Cannabis o hmotnosti 0,622 g, s obsahom účinnej látky THC (Tetrahydrokanabinol) 16,9 % hmotnostných, čo zodpovedá najmenej 4 jednorazovým dávkam, pričom rastlina z rodu Cannabis je zaradená do I. skupiny omamných látok v zozname omamných a psychotropných látok uvedených v Zákone č. 139/1998 Z. z. o omamných látkach, psychotropných látkach a prípravkoch v znení neskorších predpisov. 
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ PZ, Okresného riaditeľstva PZ, odboru kriminálnej polície XXXXX, uznesením ČVS: ORPXXXXX zo dňa 19.06.2012 vzniesol obvinenie XXXXX, nar. XXXXX za prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 2 Trestného zákona na tom skutkovom základe, že dňa 11.05.2012, asi o 09.20 h, na Ul. Jiráskovej v Žiari nad Hronom, bol u neho zaistený rastlinný materiál rodu Cannabis o hmotnosti 0,622 g, s obsahom účinnej látky THC (Tetrahydrokanabinol) 16,9 % hmotnostných, čo zodpovedá najmenej 4 jednorazovým dávkam, pričom rastlina z rodu Cannabis je zaradená do I. skupiny omamných látok v zozname omamných a psychotropných látok uvedených v Zákone č. 139/1998 Z. z. o omamných látkach, psychotropných látkach a prípravkoch v znení neskorších predpisov. 

	Obvinený XXXXX bol ku skutku, ktorý mu je kladený za vinu vypočutý, pričom sa v plnom rozsahu doznal k jeho spáchaniu, uviedol, že si bol kúpiť v ten deň marihuanu, preto, že má viac ako tri mesiace epileptické záchvaty v dôsledku vypätia a stresových situácii. Po požití marihuany cez tzv. vodné bongo sa mu vždy uľavilo, bol kľudnejší, nemal stres a tým pádom u neho nedochádzalo k záchvatom. Na záver uviedol, že ho mrzí jeho konanie a toto ľutuje. Po poučení v zmysle § 216 Trestného poriadku súhlasil s podmienečným zastavením trestného stíhania. 

	Obvinený XXXXX doposiaľ nebol súdne trestaný, ani prejednávaný na úseku priestupkov. V mieste bydliska neboli voči jeho osobe zaevidované žiadne sťažnosti zo strany spoluobčanov. 

	Na základe hore uvedených skutočností som dospel k názoru, že sú splnené podmienky ustanovenia § 216 ods. 1 Trestného poriadku, teda, že ide o prečin, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k trestnému činu priznal, tento oľutoval, súhlasil s podmienečným zastavením trestného stíhania a urobil opatrenia smerujúce k náhrade škody, resp. časť škody uhradil sám.

S prihliadnutím na doterajší spôsob života a okolnosti prípadu možno takéto rozhodnutie považovať za dostačujúce a z tohto dôvodu som rozhodol tak, ako je uvedené vo výrokovej časti tohto rozhodnutia.

	Zároveň bola obvinenému určená skúšobná doba v trvaní 12 mesiacov, ktorá začne plynúť právoplatnosťou tohto rozhodnutia. Ak obvinený v priebehu skúšobnej doby bude viesť riadny život a vyhovie uloženým podmienkam, prokurátor rozhodne, že sa osvedčil, inak rozhodne a to aj počas skúšobnej doby, že sa v trestnom stíhaní pokračuje. 
Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre v Banskej Bystrici.
Sťažnosť má odkladný účinok.

JUDr. Slavomír Višňovský
prokurátor